**ՏԵՂԵԿԱՆՔ-ՀԻՄՆԱՎՈՐՈՒՄ**

**<<ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ>>** **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

***1. Անհրաժեշտությունը`***

Սույն որոշման նախագծի ընդունումը պայմանավորված է «Ջրառ» ՓԲ ընկերության ֆինանսական կայունության ապահովման և բնականոն գործունեությունը շարունակելու անհրաժեշտությամբ:

 ***2. Ընթացիկ իրավիճակը և խնդիրները***

25.11.2020թ. ՀՀ պետական եկամուտների կոմիտեի համալիր հարկային ստուգումների վարչության կողմից կազմված թիվ 3003064-ի հանձնարարագրի համաձայն, ստուգվել է «Ջրառ» ՓԲԸ-ի (այսուհետ՝ Ընկերություն) 01.01.2017-29.10.2020թթ. գործունեությունը և 2017թ.-ի ԱԱՀ-ի հաշվանցումների հետ կապված արձանագրվել են խախտումներ:

Ըստ հարկային մարմնի, «Ջրառ» ՓԲԸ-ն 2017թ. խախտել է ԱԱՀ-ի մասին ՀՀ օրենքի 27-րդ հոդվածի պահանջները. իրականացրել է ԱԱՀ-ով հարկման օբյեկտ չհամարվող գործարքներ, ջրօգտագործող ընկերություններին ոռոգման ջուր մատակարարելու նպատակով ՀՀ պետբյուջեից ստացել է սուբսիդիա և ամիսների ընթացքում ԱԱՀ-ի գծով ավել գումար է հաշվանցել: Հաշվարկի արդյունքում պարզվել է, որ Ընկերությունը ԱԱՀ-ի գծով 2017թ. համար ունի **86 411 754** ՀՀ դրամ պարտավորություն/ ակտը կցված է/, իսկ 2018թ. հունվար, ապրիլ, մայիս և հունիսի ամիսների համար ստացված սուբսիդիաների համար անհրաժեշտ է կատարել ԱԱՀ-ի վերահաշվարկ՝ համաձայն 01.01.2018թ.ից ուժի մեջ մտած նոր օրենսդրության:

 Ներկայացված հարկային հաշվետվությունների տվյալներով 18.10.2020թ. դրությամբ «Ջրառ» ՓԲԸ-ն ԱԱՀ-ի գծով պարտավորություն չուներ, միասնական հաշվում առկա էր **11 529 207** ՀՀ դրամ, որի վերաբերյալ ներկայացվում է ընկերության հարկ վճարողի անձնական հաշվի քարտի քաղվածքը (կցվում է): 19.10.2020թ. հարկային մարմնին է ներկայացվել 2018թ. հունվար, ապրիլ, մայիս և հունիս ամիսների համար ԱԱՀ-ի գծով ճշտված հաշվարկներ, որի արդյունքում առաջացել է 149,411,576 ՀՀ դրամ պարտավորություն, իսկ հարկ վճարողի անձնական հաշվի քարտի 19.10.2020թ. քաղվածքում (կցվում է) արտացոլված է 137 882 369 ՀՀ դրամ (հաշվանցվել է միասնական հաշվում առկա գումարը), որի նկատմամբ հաշվարկվել է 72 724 139 ՀՀ դրամ տույժ և, արդյունքում, 20.10.2020թ. դրությամբ ԱԱՀ-ի գծով պարտավորությունը կազմել է 210 606 509 ՀՀ դրամ/հարկ վճարողի անհատական հաշվի քաղվածքները կցված են/, սակայն, փաստացի պարտավորությունը կազմել է 222 135 716 ՀՀ դրամ՝ ի հաշիվ միասնական հաշվում առկա 11 529 207 ՀՀ դրամի հաշվանցման:

Արդյունքում, ՀՀ պետական եկամուտների կոմիտեի ստուգումների արդյունքներով անհրաժեշտություն է առաջացել վճարել 2017թ. համար ավել հաշվանցված գումարներով պայմանավորված ԱԱՀ-ի գծով առաջացած **86 411 754** ՀՀ դրամ պարտավորությունը և 2018թ. հունվար, ապրիլ, մայիս և հունիսի ամիսների վերահաշվարկների և միասնական հաշվում առկա գումարների տարբերությամբ առաջացած **222 135 716** ՀՀ դրամ ԱԱՀ-ի պարտավորությունը, ընդամենը՝ **308 547 470** ՀՀ դրամ:

***3.Տվյալ բնագավառում իրականացվող քաղաքականությունը***

Սույն նախագծով «Ջրառ» ՓԲ ընկերության ֆինանսական կայունության ապահովման և բնականոն գործունեությունն ապահովելու նպատակով պահանջվում է ընդամենը **308 547 470** ՀՀ դրամ՝ ներառյալ վերը նշված ակտի գումարը:

***4.Կարգավորման նպատակը և բնույթը***

Նախագծով առաջարկվում է մարել «Ջրառ» ՓԲԸ-ի մոտ առաջացած ԱԱՀ-ի մասով հարկային պարտավորությունները՝ Ընկերության բնականոն գործունեությունը վերականգնելու նպատակով։

Սույն որոշման նախագծի ընդունմամբ Ընկերության ֆինանսական ընթացիկ վիճակը կարգավորելու արդյունքում կապահովվի կազմակերպության ֆինանսական կայունացումը, որն իր հերթին թույլ կտա ապահովել ոռոգման ջրի մատակարարումը և ստանձնած պարտավորությունների կատարումը:

***5.Նախագծի մշակման գործընթացում ներգրավված ինստիտուտները և անձինք***

Որոշման նախագիծը մշակվել է ՀՀ ՏԿԵՆ ջրային կոմիտեի կողմից:

***6.Ակնկալվող արդյունքը`***

Որոշման նախագծի ընդունման արդյունքում ընկերությունը կշարունակի իր բնականոն գործունեությունը:

***7.*** ***Տեղեկատվություն՝***

«Հայաստանի Հանրապետության 2021 թվականի պետական բյուջեի մասին» օրենքում, Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման կապակցությամբ այլ նորմատիվ իրավական ակտեր ընդունել անհրաժեշտ չէ:

***ՀՀ ՏԿԵՆ ջրային կոմիտե***